Koločep

**Koločep** (dubr. ime Kalamota) je otok u Elafitskim otocima, a ujedno i najjužniji hrvatski naseljeni otok. Smješten je zapadno od Dubrovnika od kojeg je udaljen 3&nbsp;km. Zapadno od Koločepa nalazi se Lopud, a južno Sv. Andrija. Na najužem dijelu Koločepskog kanala, udaljenost između kopna i Koločepa je oko 1&nbsp;km.

## Ime

Koločep je jedan od rijetkih, ako ne i jedini jadranski otok koji ima dva naziva. Mjesno stanovništvo gotovo isključivo rabi neslužbeni naziv Kalamota, a sebe naziva Kalamotezima. U prošlosti je otok uvijek nazivan *Calamotta*. U najstarijem spisu Župnog arhiva na Koločepu iz 1497. godine otok je označen imenom *Calamotta*. Po svemu se može zaključiti da je naziv grčkog podrijetla, tim više što grčka riječ *Kalamos* znači ribarski štap. Koločepljani ribarski štap, odnosno ribarsku trs, i danas nazivaju *kalamuća*.

## Biljni pokrov

Na otoku su od drvnih kultura, značajne masline i borovi.

## Promet

Na samom otoku nema cesta, jedina značajna prometnica na otoku je betonski put koji spaja dva naselja, dovoljno širok za pješake, ne i za vozila. Dva naselja su udaljena petnaestak minuta ugodne šetnje kroz zapuštena poljoprivredna dobra. Otok ima putničku brodsku vezu sa Dubrovnikom.

## Gospodarstvo

turizam - na otoku postoji hotel, koji je danas u vlasništvu neprofitne udruge Otok znanja. Osim hotela, turizmom se bave i brojni privatni iznajmljivači.

maslinarstvo - nekada znatno, danas većinom zapušteno kao i vinogradarstvo.

stočarstvo - također zapušteno, skoro da i ne postoji.

Danas na otoku nema ni jedan profesionalni ribar, a nekada je postojala i ribarska zadruga.

## Stanovništvo

Većinsko stanovništvo na otoku su Hrvati. Kalamotezi žive u dva naselja, *Gornjem Čelu* koje se nalazi bliže Dubrovniku i *Donjem Čelu* - smještenom u dubokoj uvali koja gleda prema zapadu-sjeverozapadu. U 14. i 15. stoljeću na otoku je živjelo oko 2 000 stanovnika koji su posjedovali 37 većih brodova koji su plovili po cijelom Jadranu, pa čak i do Sicilije. Tijekom 15. stoljeća broj brodova narastao je na 65 (postojalo je i brodogradilište), ali preusmjerenjem pomorskog središta sa Sredozemlja na Atlantski ocean stanovništvo se raseljava uslijed propasti pomorstva. Koraljarstvo je također bilo unosna grana privređivanja, budući da su stari Koločepljani posebnim mrežama vadili koralje iz Jadranskog i Egejskog mora i prodavali ih po Dubrovniku i Italiji. Godine 1571. Turci su opustošili otok i odveli veliki broj stanovnika u sužanjstvo, ali ih je Dubrovačka Republika oslobodila plativši veliku otkupninu.

## Kultura

Na cijelom otoku postoji oko 17 vrijednih spomenika kulture, uglavnom manjih crkvica i kapelica koje potječu iz razdoblja do 16. stoljeća. Osim toga i veći dio stambenih i fortifikacijskih objekata predstavlja vrijedne i vrlo atraktivne primjere stare arhitekture. Nad samom lukom u Donjem Čelu nalazi se tvrđava Kaštio u čijim se podrumima za vrijeme napada gusara i pljačkaša moglo skloniti nekoliko stotina ljudi. Gornji dio Kaštia posve je uništen, ali sačuvani su podrumi dugi 30 m i široki 3 m. Iznad crkve matice nalazi se kula Toreta, visoka oko 14 m i široka oko 4 m sa svake strane. Povrh ulaza u kulu nalazi se maleni prozor kroz koji bi se na napadače lijevalo vruće ulje, smola i sl. ljetnikovce, polja i vinograde na Koločepu imale su vlastelinske obitelji Đorđići, Zamanje, Ranjine, Držići, Sorgo itd.

Najveća i najvažnija crkva na otoku je crkva matica posvećena Blaženoj Gospi, a potječe iz 12. ili 13. stoljeća. Iznutra je duga 13.6 m bez apside, a široka je 5 m. Najznačajnije očuvane kapelice su: kapela sv. Antuna Opata na predjelu Kaštio, sv. Trojstvo u zaseoku Mačus nasuprot glavnog pristaništa u Donjem Čelu, sv. Nikola na groblju i sv. Antun Padovanski u Gornjem Čelu. Na predjelu koji se danas zove *Ispod Sv. Petra* nekoć je bila kapela posvećena sv. Petru. Neko je vrijeme njen upravitelj i kapelan bio poznati dubrovački komediograf Marin Držić. U kapeli sv. Nikole na groblju pronađene su freske koje upućuju na zaključak da je kapela starija nego što se mislilo.

## Zanimljivosti

Dvoje članova posade Kolumbu na brodu *[[Santa Maria]]* su bili sa Koločepa.

Jedan od najbogatijih hrvatskih iseljenika u Čileu, '''Pasko''' (a ne Paško, kako je često krivo nazivan) **Baburica** je rođen i odrastao na Koločepu, odakle se uputio u svijet.

## Reference

## Literatura
* Zbornik Dubrovačkog primorja i otoka IX., "Kulturno-prosvjetno društvo Primorac", Dubrovnik, 2006.

## Vanjske veze
* O Koločepu
* Trajektne veze 
;Ostali projekti